Høringsnotat

29. januar 2020

# Danmarks rapport om opfølgning på UNESCO's konvention om kulturel mangfoldighed (2005-konventionen) i perioden 2016-2019

UNESCO’s konvention om kulturel mangfoldighed[[1]](#footnote-1) fra 2005 bekræfter staters rettigheder, pligter og muligheder i forbindelse med fremme og beskyttelse af kulturel mangfoldighed.

Danmark har ratificeret konventionen i 2006 og skal i medfør af konventionens art. 9 om informationsudveksling og gennemsigtighed indsende en rapport hver fjerde år om opfølgning på konventionen. Danmark skal aflevere sin rapport for perioden 2016-2019 senest den 30. april 2020. Afrapporteringen skal ske elektronisk i et særligt afrapporteringsskema, som udfyldes af Kulturministeriet.

UNESCO har med henblik på afrapporteringen sat fokus på følgende fire målsætninger:

1. *Understøtte bæredygtige systemer for forvaltning af kultur*, herunder

- Kulturelle og kreative sektorer.

- Mediemangfoldighed.

- Det digitale miljø.

- Partnerskab med civilsamfundet.

2. *Opnå en balanceret udveksling af kulturelle varer og tjenester og fremme kunstneres og kulturaktørers mobilitet*, herunder

- Konkrete indsatser til fremme af kunstneres og kulturaktørers mobilitet.

- Konkrete indsatser til udveksling, bl.a. i forhold til u-lande, af kulturelle varer og tjenester.

- Traktater og aftaler, hvor kultur har fået en særlig status.

3. *Integrere kultur i rammer/indsatser for bæredygtig udvikling*, herunder

- Nationale politikker for bæredygtig udvikling, der anerkender kulturens rolle.

- Internationalt samarbejde for bæredygtig udvikling.

4. *Fremme menneskerettigheder og grundlæggende frihedsrettigheder*, herunder

- Kønsligestilling.

- Kunstnerisk frihed.

Der spørges derudover i et særskilt kapitel til tiltag eller initiativer, som organisationer, institutioner mv. har meldt ind som relevante for et eller flere af ovennævnte fire målsætninger. Input fra organisationer, institutioner mv. hertil indgives på et særligt skema og skrives på engelsk.

**Frist for bidrag til høringen er den 16. marts 2020**. Bidrag bedes venligst sendt til Kulturministeriet på e-mailadressen: asj@kum.dk Nærmere oplysninger om konventionen og vedlagte bilag følger på side 2. **VEND!**

 Konventionen om kulturel mangfoldighed har overordnet til formål at:

* Sikre staters ret til at føre kulturpolitik på egen jord.
* Beskytte den kulturelle mangfoldighed og anerkende dens betydning for de fundamentale menneskerettigheder.
* Fremme kulturelt samarbejde på tværs af landene.
* Anerkende kulturelle aktiviteters, goders og tjenesteydelsers dobbelte rolle som både ”kultur” og ”varer”.
* Fremme solidaritet med udviklingslande.
* Understrege sammenhængen mellem kulturel mangfoldighed og udvikling og i den forbindelse at støtte udviklingslandes bestræbelser på at fremme kulturel mangfoldighed til gavn for hele verdenssamfundet.

Konventionens anvendelsesområde er ”politikker og foranstaltninger, som parterne vedtager til beskyttelse og fremme af de kulturelle udtryksformers mangfoldighed” (art. 3).

I konventionen fastlægges centrale principper som f.eks. respekten for menneskerettigheder, ligesom der gives nogle definitioner på vigtige begreber (som f.eks. ”kulturel mangfoldighed” og ”kulturelle aktiviteter, varer og tjenesteydelser” (art. 2 og 4).

Der er endvidere bl.a. bestemmelser om staters rettigheder (f.eks. rettighed til at føre egen kulturpolitik) og pligter (til at beskytte og fremme de kulturelle udtryksformers mangfoldighed) (art. 5-7).

Der opfordres til fremme af samarbejde på tværs af landene, herunder med særligt fokus på udviklingslande (art. 12-17).

Centralt for konventionen er forholdet til andre instrumenter. Det fastslås, at konventionen i forhold til andre instrumenter skal være gensidigt understøttende, komplementær og ikke-underordnet (art. 20). Bestemmelsen skal ses i sammenhæng med art. 21, hvorefter man skal tage hensyn til konventionens målsætninger og principper ved udformning og indgåelse af alle nye internationale aftaler.

Der er oprettet en International fond for kulturel mangfoldighed, som skal finansieres via frivillige bidrag og fra UNESCO’s generalkonference (art. 18).

De resterende artikler vedrører opfølgningsorganer og -mekanismer samt afsluttende bestemmelser.

**Bilag:**

* Afrapporteringsskema vedr. opfølgning på konvention i 2016-2019 (PDF).
* Skema mhp. høringsbidrag fra civilsamfundsorganisationer (udfyldes elektronisk af organisationer mv. og sendes til Kulturministeriet).
* Liste over høringsparter.
* UNESCO’s konvention om kulturel mangfoldighed (i engelsk version).
* UNESCO’s konvention om kulturel mangfoldighed (link til dansk version):
1. Fulde titel: UNESCO’s konvention om beskyttelse og fremme af de kulturelle udtryksformers mangfoldighed [↑](#footnote-ref-1)